Microsoft Surface Laptop 4 er undervejs

Microsoft Surface 4 Laptop er netop blevet set online med både Intel- og AMD-processorer.

Microsoft ser ud til at gøre klar til en ny generation Surface Laptop, med de nyeste processorer fra henholdsvis Intel og AMD. Surface Laptop 4 er nemlig blevet set online på Geekbench, hvor CPU’en er blevet testkørt.

Ifølge testen, bliver den næste Surface Laptop udstyret med Intels nyeste 11. generation Core processorer. Den specifikke CPU i testen er en Core i5-1135G7, sammenkoblet med 8GB RAM. Forrige generation kørte med 10. generations i5-1035G7.

Den kommende Surface Laptop er dog også blevet set med en AMD CPU, under navnet “Microsoft Surface Edition”. Derfor ser det ud til, at Surface Laptop 4 kan købes med frit valg mellem AMD og Intel. Det fremgår dog ikke, om Microsoft vil benytte AMD Ryzen 4000-serien eller den nyeste 5000-serie.

Indtil videre er det kun muligt at købe en Surface Laptop med AMD CPU, såfremt man vælger 15-tommer udgaven. Dette ser dog ud til at ændre sig med Surface Laptop 4, hvor både 13,5″- og 15″-udgaven kan vælges med AMD processorer.

Vi ved endnu ikke hvornår Microsoft lancerer Surface Laptop 4, men flere rapporter peger dog på en lancering engang i april måned.

Læs også: Microsoft præsenterer FPS boost teknologi til Xbox Series X/S

Microsoft Surface Laptop 4 er undervejs